Απόφαση της Επιτροπής της 24ης Ιουλίου 2003 για την προσωρινή κατανομή στις Κάτω Χώρες πρόσθετων ημερών απουσίας από λιμένες για αλιευτικά σκάφη που διαθέτουν δοκότρατες [κοινοποιηθείσα υπό τον αριθμό Ε(2003) 2636] (Το κείμενο στην ολλανδική γλώσσα, είναι το μόνο αυθεντικό) (2003/557/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 2341/2002 του Συμβουλίου, της 20ής Δεκεμβρίου 2002(1), για τον καθορισμό, για το 2003, των αλιευτικών δυνατοτήτων και των συναφών όρων για ορισμένα αποθέματα ιχθύων και ομάδες αποθεμάτων ιχθύων, που εφαρμόζονται σε κοινοτικά ύδατα και, για κοινοτικά σκάφη, σε ύδατα στα οποία απαιτούνται περιορισμοί αλιευμάτων, όπως τροποποιήθηκε από τον κανονισμό (ΕΚ) αριθ. 1091/2003(2), και ιδίως την παράγραφο 6 στοιχείο γ) του παραρτήματος XVII, Εκτιμώντας τα ακόλουθα: (1) Το παράρτημα XVII του κανονισμού (ΕΚ) αριθ. 2341/2002 προσδιορίζει τον αριθμό ημερών κατά τις οποίες ορισμένα κοινοτικά αλιευτικά σκάφη μπορούν να απουσιάζουν από λιμένες σε ορισμένες γεωγραφικές περιοχές. (2) Στην παράγραφο 6 στοιχείο γ) του εν λόγω παραρτήματος προβλέπεται το δικαίωμα στην Επιτροπή να χορηγεί πρόσθετο αριθμό ημερών κατά τις οποίες ένα σκάφος μπορεί να απουσιάζει από λιμένα όταν φέρει επ' αυτού εργαλεία που καθορίζονται στην παράγραφο 4, με βάση τα επιτευχθέντα αποτελέσματα ή τα αναμενόμενα αποτελέσματα προγραμμάτων παύσης δραστηριοτήτων το 2002 και 2003 για σκάφη που επηρεάστηκαν από τις διατάξεις του εν λόγω παραρτήματος. (3) Οι Κάτω Χώρες έχουν υποβάλλει στοιχεία σχετικά με την παύση δραστηριοτήτων το 2002 αλιευτικών σκαφών που φέρουν επ' αυτών δοκότρατες με μέγεθος ματιών ίσο ή μεγαλύτερο των 80 mm. (4) Ενόψει των υποβληθέντων στοιχείων, θα πρέπει να χορηγηθούν προσωρινά δύο πρόσθετες ημέρες παραμονής στη θάλασσα για αλιευτικά σκάφη των Κάτω Χωρών που φέρουν επ' αυτών τέτοιου είδους αλιευτικά εργαλεία, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Δύο πρόσθετες ημέρες, εκτός εκείνων που καθορίζονται στην παράγραφο 6 στοιχείο α) του παραρτήματος XVII του κανονισμού (ΕΚ) αριθ. 2341/2002, χορηγούνται προσωρινά στις Κάτω Χώρες για κάθε ημερολογιακό μήνα για τις περιοχές που καθορίζονται στην παράγραφο 2α και 2β του παραρτήματος για αλιευτικά σκάφη που φέρουν επ' αυτών δοκότρατες με μέγεθος ματιών διχτυών ίσο ή μεγαλύτερο των 80 mm. Άρθρο 2 Η παρούσα απόφαση απευθύνεται στο Βασίλειο των Κάτω Χωρών. Βρυξέλλες, 24 Ιουλίου 2003.

[Source: multi_eurlex | Tokens: 2187]